**Az intézmény rövid bemutatása**

**Az intézmény neve, címe, típusa:**  Szent Erzsébet Katolikus Általános Iskola  
 3950 Sárospatak, Bartók Béla utca 2. sz.  
**Az intézmény fenntartója:** Főegyházmegyei Hatóság,

3300 Eger, Széchenyi út 1. sz.

Intézménytörténeti szempontból az alapítás éve 1969, a jelenlegi épületben 1979-től működik, mely a Nemzetközi Gyermekévben épült. 2011-ig a Comenius Tanítóképző Főiskola (jelenleg: Tokaj- Hegyalja Egyetem) fenntartása és a Miskolci Egyetem fenntartásában segítette a tanítószakos hallgatók gyakorlati képzését, szakvezető kollégák segítségével. 2011 óta a nyolc évfolyamos iskola fenntartója az Egri Főegyházmegye.

Az épület 2016-ban, az ÉMOP 4.3.1/A-12-0013-as számú „Oktatási Intézmények Fejlesztése” című pályázat segítségével megújult. A felújítás az épületegyüttes minden részét érintette. Közösségi rendezvények helyszíneként az aula szolgál, mely világos és tágas. A főépületben 20 jól felszerelt tanterem található, melyek interaktívtáblákkal és projektorokkal segítik a tanulás-tanítás folyamatát. Szaktantermek: kémia terem, művészeti terem, technika terem, informatika terem, melybe 2020-ban a fenntartó támogatásával új eszközök beszerzését tette lehetővé. Az épületben kapott helyet az Oratórium, ahol a pedagógusok és a tanulók együtt végezhetik a rózsafüzér imádságot, keresztutat és a szentgyónást. Az oratórium, amely a pedagógusoknak és tanulóknak, a lelki élet gyakorlásának egyik színtere.

Intézményünk könyvtára több ezer kötetes állománnyal rendelkezik. Első osztálytól kezdve rendszeresek a könyvtári foglalkozások, különböző vetélkedők, mely az olvasási kedv felkeltését célozzák.

A főépülethez csatlakozik a tornaterem, ahol megvalósult a mindennapos testneveléshez az infrastrukturális és tárgyi feltételeinek fejlesztése. Iskolánk saját konyhával is rendelkezik, mely HCCP minőség rendszer előírásainak megfelelően üzemel. A komplexumhoz tartozik egy zárt udvar, ahol kültéri játszóeszközök kerültek beszerelésre, és egy műfüves futballpálya, mely a gyerekek tartalmas kikapcsolódását szolgálja. Intézmény vezetői és fenntartója folyamatos felújításokat, új eszközök beszerzését teszik lehetővé a szabadidő hasznos eltöltése érdekében.

Tantestület létszáma jelenleg 31 fő, melyből 7 férfi és 24 nő, szakvizsgával rendelkezik 7fő. Félállásban alkalmazott 1 fő pedagógiai asszisztens, 1 fő könyvtáros. A szakos ellátottság megoldott. Öt munkaközösség működik: alsós, felsős, hittan, családi életre nevelés és KAP (Komplex Alapprogram). Igazgató munkáját két igazgatóhelyettes segíti.

A tanulói létszám az elmúlt években folyamatos változott. A 2021/2022-es tanévben 363 fő, ebből 150 fő lány, 150 fő fiú. 16 tanulócsoport működik: 8 alsó és 8 felső tagozaton. Az osztálylétszámok 18-31 fő között mozognak. A diákok elsősorban sárospataki lakosok, de egyre többen érkezenek a vonzáskörzetekből is.

A tanítványok 10%-a hátrányos helyzetű, 10 halmozottan hátrányos helyzetű. Jelenlegi nyilvántartás szerint 18 fő SNI, 20 fő BTMN státuszban lévő tanulónk van.

Egyházi iskolaként fontosnak tartjuk a keresztény értékek és hagyományok tiszteletét ugyan úgy, mint a világi, nemzeti értékek követését. Törekszünk a tanulók egészséges testi- lelki fejlődésére, melyhez igazán nagy segítséget 2012/2013-as tanévben bevezetett családórák nyújtanak.

Kiemelt feladatunk: a felzárkóztatás, a tehetséggondozás, a nyelvoktatás, egészséges életre nevelést, a környezettudatosságra nevelést, a biztonságos internet használat elsajátítása, a sajátos nevelési igényű gyermekek integrált nevelése- oktatása.

Az iskola sajátossága, hogy diákjaink, már első osztályos koruktól tanulnak idegen nyelvet, mozgásfejlesztő táncórákon vesznek részt, illetve sakkpalota foglalkozásokon fejleszthetik képességeiket.

A tanórán kívüli foglalkozások, számos lehetőséget biztosítanak a diákok tehetségének kibontakoztatására. Különböző szakkörök működnek: digitális képalkotás, sakk, rajz és vizuáliskultúra, énekkar; illetve felkészítő foglakozások is zajlanak, a kiemelkedő képességű tanulók számára. Számos sportolási lehetőséget is biztosít az intézmény és az iskolában működő Diáksport Egyesület: labdarúgás, torna, flooball, és röplabda. Diákjaink rendszeresen vesznek részt körzeti, megyei, egyházmegyei és országos versenyeken, ahol szép eredményeket érnek el.

2005-ben kerültem az intézménybe, ahol biológia- számítástechnika szakos pedagógusként. Felsős, családi életre nevelés, a komplex alapprogram munkaközösség és a Belső Önértékelési Csoport tagjaként segítem a tantestület munkáját. Alsó tagozaton napközis nevelőként, a felső tagozaton természettudomány, biológia, digitális kutúra, informatika tantárgyakat tanítok. Jelenleg a tantestületben még 1 fő biológia szakos és több informatika szakos kollégával van szerencsém együtt dolgozni. A természettudomány és a biológia helyzete nagyon jó az intézményben, heti 2-2 órában tanítom a tantárgyakat. Minden évben részt veszünk az Kaán Károly Országos Természet és Környezetismereti versenyen és több éve kapcsolódunk be a ZöldOkos Kupa és a „Mozdulj a klímáért!” sorozatba. Intézményünk szoros kapcsolatot ápol a Zöld Kör egyesülettel és a PET Kalózokkal- akikkel együtt dolgozunk a „Boldog Bodrog”- ért.

Felső tagozaton informatika tantárgyat is oktatok diákjainknak, heti 1 órában. Az intézményünk jól felszerelt szaktanteremmel rendelkezik, mely lehetőséget biztosít más tantárgyak oktatására is. A teremben minden számítógép rendelkezik internet eléréssel, így megkönnyítve az ott folyó nevelő-oktató munkát.

Szakos pedagógusként számos körzeti, megyei és országos versenyre készítettem fel diákjaimat, melyeken kiemelkedő eredményeket érnek el.

Az intézménybe 8 éve működik elektronikus napló, melynek előkészületiben, üzemeltetésében van szerepem. Feladataim közé tartozik az iskolai honlap szerkesztése, felügyelete. (<http://szenterzsebet-sp.hu/>) Számos pályázatban vettem részt, különböző feladatkörökben az elmúlt évek során.

Iskolánk névadójának jelmondata: „Tegyétek boldoggá az embereket!” – legyen mindannyiunk útmutatója.

Megjegyzés az adatok felhasználásáról:

- Pedagógiai Program

- Szervezeti és Működési Szabályzat

- Az intézmény egységes statisztikája

- <http://szenterzsebet-sp.hu/-> (2021.08.10. 14:48)